Badegæster ved de nordjyske strande har haft brug for hjælp fra TrygFondens livreddere 21 gange den seneste uge.

Især weekenden blev en travl periode for kystlivredderne, da vejret viste sig fra sin bedste side. Tal fra TrygFonden viser, at der var 21 såkaldt førstehjælpsaktioner på de nordjyske strande, heraf hele 19 ved Palmestranden i Frederikshavn. Og ved Blokhus rykkede livredderne ud to gange med førstehjælpsaktioner. Dertil kommer at TrygFondens livreddere den seneste uge udførste såkaldte oplysende indsatser 483 gange i det nordjyske. - Vi har haft en masse almindelige førstehjælpsindsatser på strandene, hvor gæsterne for eksempel har skåret sig på muslingeskaller eller er kommet i karambolage med brandmænd i vandet, siger Erik Bech, der er kystlivredningschef for TrygFonden. Erik Bech peger samtidig på, at både de danske og udenlandske strandgæster indtil videre har pakket fornuften med i strandtasken. TrygFonden har livreddertårne på 35 strande og havnebade i hele landet, hvor livredderne blandt andet også informerer om de vigtigste ting, man skal være opmærksom på, når man færdes på stranden. Og hvis nogen skulle være i tvivl, så bringer vi her de fem nationale baderåd: 1. Lær at svømme Når du kan svømme, kan du redde dig selv og andre fra at drukne. Vælger du at gå i vandet, selvom du ikke kan svømme, bør du finde et sted, hvor du kan bunde, og hvor vandforholdene er rolige. 2. Gå aldrig alene i vandet Når I er flere, kan I holde øje med hinanden og reagere hurtigt, hvis noget går galt. Det giver større sikkerhed for alle. Undgå farlige lege i vandet og råb aldrig om hjælp for sjov. 3. Læs vinden og vandet Brug dine øjne og din sunde fornuft, før du bader. Tjek vandets dybde og strømforhold og hold øje med vindens retning. Ved fralandsvind driver badedyr, gummibåde og luftmadrasser hurtigt til havs. Der er også øget risiko for brandmænd. Ved pålandsvind er der øget risiko for revlehuller med kraftig udstrømning. 4. Lær stranden at kende En ny strand kan være fuld af overraskelser, der ikke kan ses med det blotte øje. Spørg de lokale eller en livredder om strandens særlige forhold, før du går i vandet. Passerer der en hurtigfærge, der kan give store bølger? Er stranden kendt for at være meget stejl? Er der moler eller høfder, som påvirker strømmen? I udlandet skal du også være opmærksom på undersøiske rev eller farlige dyr. Læs også altid strandens oplysningsskilte. 5. Slip ikke børnene af syne Hold dig tæt ved badende børn, så I kan se og høre hinanden, og du kan nå at gribe ind, hvis det bliver nødvendigt. Selv større børn, der svømmer godt i en svømmehal, kommer nemt i vanskeligheder i mødet med havets strøm og bølger. Hold godt øje med børn og sørg for ikke at blive distraheret.